Filmmaatskappy vir die Paarl | Netwerk24
Filmmaatskappy vir die Paarl
Martyn le Roux.
Die Paarl radiodrama-skrywer, Martyn le Roux, het onlangs 'n filmmaatskappy op die been gebring.
Le Roux, wat weer vanjaar vir 'n ATKV Mediaveertjie genomineer is, het die filmmaatskappy, Paragon Cinematic, begin om plaaslik nuwe talent te ontgin.
Akteurs en tegniese mense van alle ouderdomme word vir sy eerste film, Pelsloper, gesoek.Die film is 'n opvolg van Le Roux se radiodrama, Bloedlyn, en verfilming sal vroeg in 2018 begin.
Persone kan aansoek doen by www.pcssm.co.za.
"Ons soek mense wat hul talente en tyd sal gee sonder onmiddellike vergoeding en passievol en opreg sal belangstel om deel te word van hierdie produksie om dit saam met ons suksesvol te voltooi," het Le Roux gesê.
Le Roux, ook 'n onderwyser by Hoërskool Labori, het sy BA Drama en Toneelkunde by die Universiteit van die Vrystaat in 1982 gekry.
Hy was in die jare daarop intensief betrokke by verhoogproduksies as speler en of regisseur.
Oor die jare het hy vir die plesier daarvan stories en draaiboeke geskryf.
In 2014 het hy Bloedlyn aan RSG as 'n inskrywing vir 'n kompetisie gestuur en is gekies as een van die finaliste. Bloedlyn is toe in November 2015 op radio uitgesaai en het in 2016 die ATKV Mediaveertjie vir Beste teks vir 'n radiodrama gewen.